DA Den Europæiske Unions Tidende CE 88/308

(2004/C 88 E/0314)

SKRIFTLIG FORESPØRGSEL P-3907/02

af Ilda Figueiredo (GUE/NGL) til Kommissionen

(7. januar 2003)

Om: Økonomiske og sociale konsekvenser af EU's udvidelse

Som jeg fremhævede i mit tidligere spørgsmål til Kommissionen vil den forestående udvidelse af EU med nogle central- og østeuropæiske lande få betydelige økonomiske og sociale konsekvenser, især for de regioner og medlemsstater, hvis økonomiske struktur svarer til de pågældende landes, som det er tilfældet med Portugal.

Det er uforståeligt, at man har kunnet foreslå en finansieringsramme for udvidelsen, hvor der som vurderingsgrundlag kun tages udgangspunkt i virkningerne »på EU-niveau«, da det er indlysende, at der ikke i EU råder homogene økonomiske vilkår, idet der er åbenlyse forskelle mellem lande, regioner og økonomiske sektorer.

Hvad Portugal angår, er der blevet påpeget flere følgevirkninger af udvidelsen, f.eks. udflytning af virksomheder og tab af direkte udenlandske investeringer til de nye EU-lande i forbindelse med en øget konkurrence, negative konsekvenser for beskæftigelsen og landets økonomiske udvikling.

I mellemtiden – og først efter at der på topmødet i København blev vedtaget en finansiel ramme for udvidelsen – skal Kommissionen have besluttet at nedsætte en ekspertgruppe, som skal undersøge udvidelsens konsekvenser og besvare »de spørgsmål, som stilles af offentligheden«.

Kommissionen bedes derfor svare på følgende:

— Er den sig bevidst, at EU ikke udgør en ensartet økonomisk helhed, og at konsekvenserne vil være forskellige i de forskellige EU-lande? Hvordan evaluerer den i bekræftende fald konsekvenserne for de enkelte lande?

— Hvilke finansielle midler og foranstaltninger har den i tankerne for at kunne yde støtte til de lande, regioner og sektorer, som er mest berørte af udvidelsen som f.eks. Portugal? Påtænker Kommissionen at indføre ordninger (særlige støtteprogrammer for økonomisk udvikling, som det var tilfældet ved de tidligere udvidelser), som kan bidrage til at afbøde de negative økonomiske og sociale konsekvenser?

— Hvilke målsætninger er der tale om, og hvilke resultater håber Kommissionen at kunne opnå med den netop nedsatte ekspertgruppe?

Svar afgivet på Kommissionens vegne af Günter Verheugen

(29. januar 2003)

De makroøkonomiske konsekvenser af udvidelsen af Den Europæiske Union forventes at blive relativt beskedne for de 15 medlemsstater (EU-15).

I en undersøgelse, der er gennemført i Kommissionen (1), vurderes det, at de 15 medlemsstater vil opnå en kumuleret yderligere vækst på 0,7 % i de ti år, der følger efter den kommende udvidelse.

De økonomiske virkninger vil være størst i grænseregionerne op til kandidatlandene, især i Tyskland og Østrig, mens de fjernere regioner vil blive mindre berørt af udvidelsen.

Portugals andel af kandidatlandenes samlede eksport til EU var kun 0,7 % i 2002, og dets andel af kandidatlandenes samlede import fra EU var kun 0,3 %.

Det er mere kompliceret at foretage en sammenligning mellem de direkte udenlandske investeringer i kandidatlandene og tildelingerne til medlemsstaterne. Europaaftalerne har fremmet en betydelig markedsåbning allerede før tiltrædelse. Ifølge FN's 2002-rapport om investeringerne på verdensplan (World Investment Report 2002) er de eksterne bruttoinvesteringer i kandidatlandene vokset støt siden 1996. Rapporten nævner også, at Tjekkiet modtog 5,3 mia. EUR i form af direkte udenlandske investeringer i 2000 og 5,5 mia. EUR i 2001, mens Ungarn modtog 1,6 mia.EUR i 2000 og 2,6 mia.EUR i 2001. Portugal modtog på sin side 6,9 mia. EUR i 2000 og 6,7 mia. EUR 2001, hvilket er en bemærkelsesværdig stigning i forhold til perioden 1996/1999. Derfor betragter Kommissionen udvidelsen som en gevinst for alle parter.

De økonomiske og sociale forskelle inden for EU-25 vil lige efter udvidelsen blive større. Det er imidlertid en statistisk virkning, som skyldes det lavere bruttonationalprodukt (BNP) i de nye medlemslande.

På grundlag af de afgørelser, der blev truffet af Det Europæiske Råd i København (den 12. og 13. december 2002), vil bistanden pr. indbygger via strukturfondene i de nye medlemsstater nå op på 118 EUR i 2006, mens gennemsnittet for mål 1-regionerne i de 15 medlemsstater er på 217 EUR for perioden 2000-2006.

(1) The economic impact of enlargement. Enlargement Papers nr. 4, juni 2001.